
ACORD 249/2007, DE 3 D’ OCTUBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 02/O/2007. Ampliació del termini per resoldre i notificar el procediment incoat  per a  la resolució del contracte administratiu subscrit per la societat Publi 20, SL per a la gestió indirecta de l’explotació del servei públic de televisió digital local del programa numero 4 integrat al canal múltiple 39 amb referència TL07B.

1. Antecedents

1. Mitjançant l’Acord 221/2007, d’11 de juliol, del Ple del Consell de l’Audiovisual de Catalunya, es va incoar expedient per poder acordar, si escau, la resolució del contracte administratiu, subscrit per Publi 20,SL, per a la concessió en règim de gestió indirecta de l’explotació del servei públic de televisió digital local del programa número 4 integrat en el canal múltiple 39 amb referència TL07B de la demarcació de Sabadell (Expedient 2/O/07).

Així mateix es va acordar, entre d’altres, donar tràmit d’audiència a la societat Publi  20,SL i a l’entitat Banc de Sabadell,SA, avalista de la primera, per tal que, dins dels deu dies naturals següents a la notificació de la resolució, presentessin les al·legacions que creguessin convenients.

2. El 30 de juliol de 2007 (Registre d’entrada 1365/2007) el senyor José Manuel Salillas Garcia, actuant en nom i representació de la societat Publi 20,SL, va presentar davant aquest Consell, un escrit d’al·legacions evacuant el tràmit d’audiència atorgat.

2. Fonaments de dret

L’Administració segons estableix  l’article 42.1 de la Llei 30/1992, de règim jurídic de les administracions públiques i del procediment administratiu comú, està obligada a dictar resolució expressa en tots els procediments i a notificar-la sigui quina sigui la seva forma d’iniciació.

En aquest sentit l’article 42.3 de la Llei 30/1992 estableix que quan les normes reguladores dels procediments no fixin el termini màxim, aquest és de tres mesos.

Atesa la complexitat del present procediment i per tal de donar compliment als nombrosos tràmits establerts per la legislació de contractes de les Administracions Públiques, i vist que la concurrència  d’aquestes circumstàncies podria implicar un incompliment del termini per resoldre sobre aquest procediment, resulta convenient, d’acord amb el que estableix l’article 42.6 de la Llei 30/1992, de règim jurídic de les administracions públiques i del procediment administratiu comú, ampliar el termini màxim per resoldre i notificar, que en cap cas podrà ser superior a l’establert per a la tramitació del mateix procediment.

Segons es desprèn de l’esmentat precepte contra l’Acord que resolgui sobre l’ampliació de terminis, no es pot interposar cap recurs.        

Per tot l’exposat, el Ple del Consell de Audiovisual de Catalunya adopta els següents:

ACORDS
1. Ampliar, per un màxim de tres mesos, el termini per resoldre i notificar el procediment incoat per a la resolució, si escau, del contracte administratiu subscrit per la societat Publi 20, SL per a la gestió indirecta de l’explotació del servei públic de televisió digital local del programa numero 4 integrat al canal 39 amb referència TL07B (Expedient 2/O/07).

2. Notificar aquest Acord a la societat Publi 20, SL.

3. Notificar aquest Acord a l’entitat Banc de Sabadell,SA.

4. Notificar aquest Acord a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 2 d’octubre de 2007

Josep M. Carbonell i Abelló
    

           Dolors Comas d’Argemir i Cendra

President            

